AĠENDA

It-Tlieta, 13 ta' Novembru, 2018 fl-4:00 p.m.

MISTOQSIJIET GĦAL TWEĠIBIET ORALI

L-ONOR.

JASON AZZOPARDI staqsa lill-

Ministru għall-Finanzi

Jista' l-Ministru jwieġeb il-mistoqsija parlamentari 727 u ċjoè: B'referenza għar-risposta għall-mistoqsija parlamentari 122, jista' l-Ministru jgħid f'kull każ imsemmi kif l-ammont ġie varjat u b'kemm?

L-ONOR.

JASON AZZOPARDI staqsa lill-

Ministru għall-Familja, Drittijiet tat-Tfal u Solidarjetà Soċjali

Jista' l-Ministru, permezz tas-Segretarjat Parlamentari għall-Persuni b'Diżabilità u Anzjanità Attiva jwieġeb il-mistoqsija parlamentari 362 u jgħid kemm kienet l-ispiża fuq fuel għall-vettura Ministerjali tal-Ministru/Seg Parlamentari konċernat fl-2014, fl-2015 u fl-2016?

L-ONOR.

JASON AZZOPARDI staqsa lill-

Jista' l-Ministru jwieġeb il-mistoqsija parlamentari 360 u jgħid kemm kienet l-ispiża fuq fuel għall-vettura Ministerjali tal-Ministru/Seg Parlamentari konċernat fl-2014, fl-2015 u fl-2016?

L-ONOR.

JASON AZZOPARDI staqsa lill-

Ministru għal Għawdex

Tista' l-Ministru twieġeb il-mistoqsija parlamentari 214 u tgħid jekk xi entità fid-dekasteru tagħha tatx xogħol legali jew talbitx konsulenzi mill-persuna li d-dettalji dwarha qed jingħataw separatament jew id-ditta legali tagħha, wara Marzu 2013?

Jekk iva, meta?

Liema entità kienet/hija, u kemm kien/hu l-valur/ħlas tax-xogħol imsemmi sena b'sena?

L-ONOR.

JASON AZZOPARDI staqsa lill-

Ministru għall-Enerġija u Immaniġġar tal-Ilma

Jista' l-Ministru jwieġeb il-mistoqsija parlamentari 133 u jgħid min huma l-persuni/kumpaniji/partnerships li ngħataw kuntratt jew appointment ta' konsulenza mill-11 ta' Marzu 2013 sal-lum mill-Ministeru, id-Dipartimenti jew entitajiet pubbliċi li hemm fi ħdanu permezz ta' direct order?

X'kien ix-xogħol li ġew mitluba jagħmlu għal kull kuntratt jew appointment ta' konsulenza?

X'inhu l-valur ta' kull kuntratt jew appointment ta' konsulenza?

L-ONOR.

JASON AZZOPARDI staqsa lill-

Deputat Prim Ministru u Ministru għas-Saħħa

Jista' d-Deputat Prim Ministru u Ministru għas-Saħħa jgħid min hu l-President tal-Kunsill tan-Nurses u Midwives fil-preżent?

L-ONOR.

KAROL AQUILINA staqsa lill-

Ministru għat-Trasport, Infrastruttura u Proġetti Kapitali

Jista' l-Ministru jgħid id-data u fejn ġie ppubblikat il-kodiċi dwar il-kondotta li kull membru tal-Awtorità tal-Ippjanar, iċ-Chairperson Eżekuttiv, chairpersons, Diretturi u uffiċjali tal-Awtorità tal-Ippjanar huma mistennija li jsegwu fil-qadi tal-funzjonijiet tal-Awtorità tal-Ippjanar kif il-Ministru hu obbligat li jagħmel skont l-artikolu 32 (2) tal-Att dwar l-Ippjanar tal-Iżvilupp (Kap. 552 tal-Liġijiet ta' Malta)?

Jista' l-Ministru jpoġġi fuq il-Mejda tal-Kamra kopja tal-imsemmi kodiċi dwar il-kondotta?

L-ONOR.

KAROL AQUILINA staqsa lill-

Jista' l-Ministru jpoġġi fuq il-Mejda tal-Kamra kopja tal-aħħar dikjarazzjonijiet tal-assi li saru mill-Membri tal-Kunsill Eżekuttiv, tal-Bord tal-Ippjanar, tal-Kummissjoni u tad-Diretturi fi ħdan l-Awtorità tal-Ippjanar kif inhuma obbligati li jagħmlu skont l-artikolu 32 (1) tal-Att dwar l-Ippjanar tal-Iżvilupp (Kap. 552 tal-Liġijiet ta' Malta)?

Jista' jgħid meta saru dawn id-dikjarazzjonijiet tal-assi u meta ġew ippreżentati?

L-ONOR.

KAROL AQUILINA staqsa lill-

Jista' l-Ministru jpoġġi fuq il-Mejda tal-Kamra kopja tal-proċedura stabbilita minnu bħala Ministru dwar id-dikjarazzjonijiet tal-assi li huma obbligati li jagħmlu l-Membri tal-Kunsill Eżekuttiv, tal-Bord tal-Ippjanar, tal-Kummissjoni u tad-Diretturi fi ħdan l-Awtorità tal-Ippjanar skont l-artikolu 32 (1) tal-Att dwar l-Ippjanar tal-Iżvilupp (Kap. 552 tal-Liġijiet ta' Malta)?

L-ONOR.

KAROL AQUILINA staqsa lill-

Jista' l-Ministru jagħti d-data meta l-Aġenzija għall-Infrastruttura Malta u/jew l-Awtorità għat-Trasport f'Malta ser ilestu x-xogħlijiet ta' bini u għoti ta' wiċċ lill-aħħar parti ta' Triq Josef Kalleya fis-Swieqi u ċjoè dik il-parti tal-imsemmija triq li għadha s'issa qatt ma nbniet u qatt ma ngħatat wiċċ, minkejja li fiha jgħixu r-residenti?

L-ONOR.

KAROL AQUILINA staqsa lill-

Jista' l-Prim Ministru jwieġeb il-mistoqsija parlamentari 7265 u jagħti d-dettalji ta' kull direct order li ngħatat mill-Aġenzija Identità Malta, inkluż id-data, il-valur, l-isem tal-persuna u l-isem tal-kumpanija li lilha ngħatat, mis-sena 2017 sad-data li tiġi mwieġba din il-mistoqsija parlamentari?

L-ONOR.

KAROL AQUILINA staqsa lill-

Jista' l-Prim Ministru jpoġġi fuq il-Mejda tal-Kamra kopja tal-pubblikazzjoni "Indian Express - Special Edition about Malta" li għalih l-Aġenzija dwar Visa u Residenza f'Malta ħallset l-ammont ta' GBP 18,000 għal reklam fl-istess pubblikazzjoni?

Jista' l-Prim Ministru jpoġġu fuq il-Mejda tal-Kamra kopja ta' kwalunkwe fattura u/jew talba għal ħlas mibgħuta lill-Aġenzija dwar Visa u Residenza f'Malta dwar l-imsemmija pubblikazzjoni?

L-ONOR.

TONI BEZZINA staqsa lill-

Jista' l-Prim Ministru jgħid jekk hawn Malta għandniex National Geological Survey nazzjonali bħala organizzazzjoni permanenti li tagħti pariri lill-Gvern dwar il-ġeoloġija tal-pajjiż?

Jekk le, għaliex hawn Malta bqajna l-unika pajjiż fl-Unjoni Ewropea mingħajr dan is-servizz?

L-ONOR.

TONI BEZZINA staqsa lill-

Jista' l-Prim Ministru jgħid min huma l-konsulenti relatati mat-tfittix taż-żejt ingaġġati mill-Gvern minn April 2013 sa meta tiġi mwieġba din il-mistoqsija parlamentari?

X'inhu l-ħlas ta' dawn il-konsulenti għas-servizz li jagħtu?

Xi kwalifiki akkademiċi relatati mat-tħaffir għaż-żejt kif ukoll esperjenza f'dan il-qasam għandu/għandha kull konsulent?

Kif ġew ingaġġati dawn il-konsulenti, b'interview jew abbażi ta' postion of trust?

Għal kemm tul ta' żmien sar kull kuntratt ma' kull konsulent ingaġġat?

X'kienu r-riżultati miksuba minn kull konsulent fir-rigward tal-konsulenza li qed jagħti/tagħti?

L-ONOR.

TONI BEZZINA staqsa lill-

Jista' l-Prim Ministru jgħid jekk hemmx prospetti tajbin ta' sejbien ta' żejt fl-areas ta' tiftix ta' żejt li jaqgħu taħt il-ġurisdizzjoni Maltija?

L-ONOR.

TONI BEZZINA staqsa lill-

Ministru għat-Trasport, Infrastruttura u Proġetti Kapitali

Peress li qabel il-kumpanija tat-Trasport Pubbliku, il-Malta Public Transport, ġiet trasferita lil Autobus De Leon, jekk passiġġier kien jixtri biljett ta' €1.50, kemm fis-sajf kif ukoll fix-xitwa, kien jista' jagħmel ġurnata jivvjaġġa bil-karozza tal-linja, illum, jekk tixtri biljett minn fuq tal-linja bl-istess prezz, kemm tista' ddum tivvjaġġa bih?

Jista' l-Ministru jgħid illum hemm differenza fil-prezz tal-biljett bejn is-sajf u x-xitwa?

L-ONOR.

TONI BEZZINA staqsa lill-

Jista' l-Ministru jgħid jekk ir-regolatur tat-trasport pubbliku hux jivverifika li x-xufiera barranin li qed jiġu ngaġġati mal-Malta Public Transport ikunu kapaċi jitkellmu sew bil-lingwa Ingliża?

Kien hemm istanzi fejn wara spezzjonijiet mir-regolatur tat-trasport pubbliku nstabu xufiera barranin li kienu ingaġġati mill-kumpanija tat-Trasport Pubbliku li ma kenux jafu jitkellmu sew bl-Ingliż?

X'passi ttieħdu f'dawn l-istanzi mir-regolatur fil-konfront tal-kumpanija Malta Public Transport?

L-ONOR.

TONI BEZZINA staqsa lill-

Jista' l-Ministru jgħid jekk ix-xufiera ta' coaches u karozzi tal-linja ta' nazzjonalità barranin li jiġu jaħdmu hawn Malta jkollhom liċenzja simili maħruġa f'pajjiżhom ikunu jistgħu jibdew jaħdmu b'mod immedjat jew ikunu jridu jagħmlu xi kors ma' Transport Malta?

Kemm idum dan il-kors?

Xufiera oħra barranin li jiġu jaħdmu ma' kumpaniji oħra privati, jingħataw l-istess trattament?

L-ONOR.

IVAN BARTOLO staqsa lill-

Ministru għall-Familja, Drittijiet tat-Tfal u Solidarjetà Soċjali

Mill-bidu tas-sena 2018 sal-lum, kemm kienet in-nefqa tal-Fondazzjoni għal Servizzi ta' Ħarsien Soċjali (FSWS) għal safar?

Għalxiex sar dan is-safar u kemm-il persuna kienet involuta f'kull safra?

Jista' l-Ministru jagħti break down?

L-ONOR.

IVAN BARTOLO staqsa lill-

Jista' l-Ministru jgħid kemm swietu lill-Gvern l-attendenza tas-seba' impjegati tal-Fondazzjoni għal Servizzi ta' Ħarsien Soċjali (FSWS) li attendew għal-laqgħa tal-European Association of Service Providers for Persons with Disability (EASPD) biex ġabu l-konferma li l-FSWS ġiet aċċettata bħala membru?

L-ONOR.

IVAN BARTOLO staqsa lill-

Jista' l-Ministru jgħid kemm swieħ lill-Gvern il-grilling mill-UNCRPD dwar l-issues tad-diżabilità li sar f'Ġinevra?

Kemm kien hemm persuni fid-delegazzjoni?

L-ONOR.

CHRIS SAID staqsa lill-

Ministru għall-Enerġija u Immaniġġar tal-Ilma

Jista' l-Ministru jgħid, min meta tlesta l-proġett ta' rinnovazzjoni, kemm-il darba sar flushing tad-drenaġġ ġewwa Pjazza l-Vittorja fix-Xagħra Għawdex, xahar b'xahar mil-ewwel ta' Settembru 2016?

Jista' jikkonferma jekk hemmx xi problemi fis-sistema tad-drenaġġ f'din il-Pjazza?

Jekk iva, jista' jgħid x'inhuma dawn il-problemi fis-sistema l-ġdida tad-drenaġġ li saret reċentement ġewwa din l-istess Pjazza u x'inhuma l-pjanijiet biex jissolvew?

L-ONOR.

CHRIS SAID staqsa lill-

Ministru għal Għawdex

Tista' l-Ministru tgħid kemm hemm bdiewa li qed iħallsu l-qbiela tar-raba' tal-gvern fl-uffiċċju tal-artijiet f'Għawdex?

Għal kull każ f'liema lokalitajiet f'Għawdex qiegħed ir-raba' li għalih qed titħallas il-qbiela u kemm hu n-numru ta' bdiewa li qed iħallsu l-qbiela?

Tista' tgħid jekk humiex bdiewa part-time jew full-time?

L-ONOR.

CHRIS SAID staqsa lill-

Ministru għal Għawdex

Tista' l-Ministru tgħid matul l-aħħar tliet snin, u ċjoè mill-bidu tas-sena 2016 sal-lum, kemm sar xogħol ta' bini ta' ħitan għall-ilqugħ u tas-sejjiegħ mill-ħaddiema tat-Taqsima ta' Kostruzzjoni u Manutenzjoni fi ħdan id-Direttorat Proġetti u Żvilupp?

F'liema lokalitajiet f'Għawdex sar dan ix-xogħol u kemm kien l-għoli u t-tul ta' dawn il-ħitan?

L-ONOR.

CHRIS SAID staqsa lill-

Ministru għall-Edukazzjoni u Xogħol

B'referenza għat-tweġiba għall-mistoqsija parlamentari 6958, jista' l-Ministru jgħid x'inhi r-raġuni li għadha ma ġietx ikkalkulata l-istima fuq il-bini tal-Iskola Primarja l-ġdida ġewwa r-Rabat Għawdex?

Meta hemm ħsieb li tiġi kkalkulata l-istima għall-bini u tlestija ta' din l-Iskola ġdida Primarja?

L-ONOR.

CHRIS SAID staqsa lill-

Jista' l-Ministru jgħid fiex wasal il-proċess biex il-Korporazzjoni għas-Servizzi tal-Ilma toħroġ it-tenders meħtieġa ħalli tkun tista' tikber il-firxa tan-network tas-Second Class Water ġewwa Għawdex sabiex jinqdew iżjed bdiewa?

Jista' jgħid f'liema xahar u sena huma ppjanati li joħorġu t-tenders għal dan il-proġett?

L-ONOR.

Ministru għall-Familja, Drittijiet tat-Tfal u Solidarjetà Soċjali

Jista' l-Ministru jgħid kemm huwa n-numru ta' pensjonanti reġistrati preżentement f'Raħal il-Ġdid u li d-dħul tal-pensjoni tagħhom huwa inqas minn €600 fix-xahar?

Jista' jindika wkoll kemm huma dawk il-persuni li qabżu s-sebgħin sena?

Jista' jindika kemm minnhom huma ta' sess femminil?

L-ONOR.

Ministru għat-Trasport, Infrastruttura u Proġetti Kapitali

In vista tal-istaġun partikolari fejn qed tagħmel iktar xita, jista' l-Ministru jinforma lill-Kamra jekk huwiex possibbli li l-bus stop li hemm f'Triq Hompesch il-Fgura fil-parti tal-aħħar ta' Triq Cottoner tiġi mkabbra u estiża?

L-ONOR.

Jista' l-Ministru jgħid kemm huwa n-numru ta' pensjonanti reġistrati preżentement fil-Gudja u li d-dħul tal-pensjoni tagħhom huwa inqas minn €600 fix-xahar?

L-ONOR.

Jista' l-Prim Ministru jinforma lill-Kamra x'passi qed jittieħdu biex titwettaq il-wegħda elettorali li persuni Maltin li jgħixu barra minn Malta u li għandhom id-dritt tal-vot, jivvutaw f'Ambaxxati Maltin?

Jista' jikkonferma jekk il-miżura hix se tiddaħħal fil-ħin biex tkun tapplika għall-elezzjoni li jmiss tal-Membri tal-Parlament Ewropew?

L-ONOR.

Jista' l-Ministru jgħid kemm huwa n-numru ta' pensjonanti reġistrati preżentement fil-Fgura u li d-dħul tal-pensjoni tagħhom huwa inqas minn €600 fix-xahar?

L-ONOR.

Jista' l-Ministru jgħid kemm huwa n-numru ta' pensjonanti reġistrati preżentement f'Santa Luċija u li d-dħul tal-pensjoni tagħhom huwa inqas minn €600 fix-xahar?

L-ONOR.

IVAN BARTOLO staqsa lill-

B'referenza għar-risposta għall-mistoqsija parlamentari 7351, rigward struttura ta' coffee shop maġenb il-Knisja Parrokkjali tan-Naxxar liema struttura ma tirrispettax il-permess hekk kif ġie approvat, jista l-Ministru jgħid fiex waslet l-investigazzjoni tal-Awtorità tal-Ippjanar rigward dan l-istess coffee shop li d-dettalji dwaru qed jingħataw separatament?

L-ONOR.

IVAN BARTOLO staqsa lill-

Jista' l-Ministru jara l-każ tal-persuna li d-dettalji dwarha qed jingħataw separatament rigward post ta' housing peress li ilha sitt snin li applikat għall-post?

L-ONOR.

CHRIS SAID staqsa lill-

Ministru għall-Affarijiet Ewropej u Ugwaljanza

Tista' l-Ministru tispjega x'miżuri qed jittieħdu fir-rigward tad-dħul fis-seħħ tar-Regolament tal-Unjoni Ewropea numru 2018/302 tat-28 ta' Frar 2018 dwar il-geo-blocking, u jekk s'issa ġietx identifikata l-entità pubblika f'Malta li se tkun responsabbli għall-infurzar ta' dan ir-regolament?

L-ONOR.

IVAN BARTOLO staqsa lill-

Ministru għall-Intern u Sigurtà Nazzjonali

B'referenza għar-risposta parlamentari 7560, jista' l-Ministru jgħid x'taħriġ ingħata lill-pulizija li jaħdmu fis-Servizz ta' Emerġenza 112 f'dawn l-aħħar sentejn, biex ikunu jistgħu jgħinu b'mod professjonali lill-familji vulnerabbli li jagħmlu użu minn dan is-servizz tant importanti?

Fuqiex kien jikkonsisti dan it-taħriġ?

L-ONOR.

FREDERICK AZZOPARDI staqsa lill-

B'referenza għall-mistoqsija parlamentari 2978, li kienet dwar ingaġġ ta' Senior Principals, fejn mit-tweġiba għaliha jirriżulta li sal-15 ta Jannar 2018 kienu ġew ingaġġati 89 Senior Principals, u b'referenza għall-mistoqsija parlamentari 7315 li mit-tweġiba għaliha jirriżulta, li sat-28 ta' Ottubru 2018 kienu ġew ingaġġati 80 Senior Principals, u peress li minn dawn it-tweġibiet jirriżulta li bejn Jannar u Ottubru tal-istess sena kien hemm differenza (tnaqqis) ta' 9, meta wieħed kien jistenna li ta' lanqas in-numru, jekk ma jiżdiedx, kellu jibqa' l-istess, jista' l-Prim Ministru jgħid liema hi l-figura t-tajba?

L-ONOR.

STEFAN ZRINZO AZZOPARDI staqsa lill-

Ministru għall-Ambjent, Żvilupp Sostenibbli u Tibdil fil-Klima

B'referenza għar-rapporti li dehru f'dawn l-aħħar ġranet b'mod partikolari fil-mezzi tal-komunikazzjoni soċjali u li nġabu għall-attenzjoni tal-Awtorità dwar duħħan bajdani fiż-żona ta' Ħal Far, jista' l-Ministru jikkonferma jekk sarux spezzjonijiet mill-Awtorità tal-Ambjent u r-Riżorsi fiż-żona ta' Ħal Far?

Jekk saru jista' jgħid minn fejn kienet qiegħda toriġina?

Jista' jgħid x'irriżulta li kienet din is-sħaba?

Ittieħdu passi ulterjuri mill-Awtorità rigward is-sors ta' din id-daħna?

MOZZJONIJIET

MINISTRU GĦALL-EKONOMIJA, INVESTIMENT U NEGOZJI ŻGĦAR L-ONOR.

L-Ewwel Qari tal-Abbozz ta' Liġi msejjaħ "Att biex jipprovdi għar-regolamentazzjoni u l-amministrazzjoni tal-affarijiet li jirrigwardaw Żoni Ħielsa f'Malta bil-għan li jinkoraġġixxi l-iżvilupp ekonomiku u jiġġenera impjiegi f'Malta u sabiex jiddetermina u jirregola l-impriżi li huma awtorizzati jwettqu attivitajiet f'xi Żona Ħielsa mingħajr preġudizzju għad-dispożizzjonjiet applikabbli tal-Att dwar id-Dazji ta' Importazzjoni u l-Kodiċi Doganali tal-Unjoni".

ORDNIJIET TAL-ĠURNATA

Abbozz Nru 49 – Abbozz ta' Liġi li jemenda l-Att dwar Awtorità għas-Servizzi Finanzjarji ta' Malta (Emenda Nru 2) – Tielet Qari – Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 50 – Abbozz ta' Liġi li jemenda l-Att dwar is-Swieq Finanzjarji – Tielet Qari - Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 62 – Abbozz ta' Liġi li jemenda l-Att dwar Kunsilli Lokali – Tieni Qari - Ministru għall-Ġustizzja, Kultura u Gvern Lokali.

Abbozz Nru 60 - Abbozz ta' Liġi dwar it-Trademarks – Tieni Qari - Ministru għall-Ekonomija, Investiment u n-Negozji Żgħar.

Abbozz Nru 61 – Abbozz ta' Liġi li jemenda Diversi Liġijiet (Rilokazzjoni ta' Uffiċċju u Notifika b'mezzi Elettroniċi – Tieni Qari - Segretarju Parlamentari għar-Riformi, Ċittadinanza u Simplifikazzjoni ta' Proċessi Amministrattivi.

Abbozz Nru 57 – Abbozz ta' Liġi li jemenda l-Att dwar l-Iżvilupp Sostenibbli – Tieni Qari (Kont.) - Ministru għall-Ambjent, Żvilupp Sostenibbli u Tibdil fil-Klima.

Abbozz Nru 59 - Abbozz ta' Liġi li jemenda diversi liġijiet dwar is-Servizzi Finanzjarji (Emenda Nru 2) – Tieni Qari - Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 56 – Abbozz ta' Liġi li jemenda l-Att dwar l-Impiegi u r-Relazzjonijiet Industrijali – Tieni Qari - Ministru għall-Affarijiet Ewropej u l-Ugwaljanza.

Abbozz Nru 63 – Abbozz ta' Liġi dwar l-Amministrazzjoni Pubblika - Tieni Qari - Prim Ministru.

Abbozz Nru 64 - Abbozz ta' Liġi li jemenda Liġijiet Kriminali dwar it-Terroriżmu - Tieni Qari - Ministru għall-Ġustizzja, Kultura u Gvern Lokali.

Abbozz Nru 65 - Abbozz ta' Liġi li Jimplimenta Miżuri tal-Estimi - Tieni Qari - Ministru għall-Finanzi.

Abbozz Nru 66 – Abbozz ta' Liġi li jemenda l-Ordinanza dwar il-Professjoni Medika u l-Professjonijiet li għandhom x'jaqsmu magħha u l-Ordinanza dwar Mediċini Perikolużi -Tieni Qari – Deputat Prim Ministru u Ministru għas-Saħħa.

Abbozz Nru 67 – Abbozz ta' Liġi li jemenda l-Kodiċi dwar il-Liġijiet tal-Pulizija – Tieni Qari – Ministru għall-Intern u s-Sigurtà Nazzjonali.

Abbozz Nru 68 – Abbozz ta' Liġi li jemenda Diversi Liġijiet dwar il-Ħarsien Soċjali – Tieni Qari – Ministru għall-Familja, Drittijiet tat-Tfal u Solidarjetà Soċjali.

Abbozz Nru 69 – Abbozz ta' Liġi biex jemenda l-Att dwar il-Patrimonju Kulturali – Tieni Qari – Ministru għall-Ġustizzja, Kultura u Gvern Lokali.

Abbozz Nru 52 - Abbozz ta' Liġi dwar is-Servizzi ta' Impjieg u Taħriġ - Tielet Qari - Ministru għall-Edukazzjoni u x-Xogħol.

Estimi Ġenerali 2019 - Kumitat ta' Provvista:

Votazzjonijiet fuq l-emendi u l-voti mressqa taħt kull Ministeru; Approprjazzjoni għas-sena 2019 u Tieni Approprjazzjoni għas-sena 2018

12 ta' Novembru 2018 SKRIVAN TAL-KAMRA

KUMITATI TAL-KAMRA

KUMITAT PERMANENTI DWAR IL-KONTIJIET PUBBLIĊI

Il-Kumitat dwar il-Kontijiet Pubbliċi se jiltaqa' nhar l-Erbgħa, 14 ta' Novembru 2018 fis-2:30 pm fil-Kamra tal-Kumitati fil-Parlament b'din l-aġenda:-

Konferma tal-Minuti;

KUMITAT PERMANENTI DWAR L-AFFARIJIET SOĊJALI

Il-Kumitat Permanenti dwar l-Affarijiet Soċjali se jiltaqa' nhar l-Erbgħa, 14 ta' Novembru 2018 fil-4.45 pm fil-Kamra tal-Kumitati, fil-Parlament b'din l-aġenda:

Diskussjoni dwar l-Abbozz Nru 47 – Abbozz ta' Liġi li jemenda l-Kodiċi Ċivili, Kap. 16 u l-Kodiċi Kriminali, Kap.9, biex jipprovdi għall-immunità mir-responsabilità f'każijiet ta' salvataġġ jew tentattiv ta' salvataġġ (Kontinwazzjoni);

Affarijiet Oħra.

KUMITAT PERMANENTI DWAR L-AMBJENT U L-IPPJANAR TAL-IŻVILUPP

Il-Kumitat Permanenti dwar l-Ambjent u l-Ippjanar tal-Iżvilupp se jiltaqa' nhar l-Erbgħa, 21 ta' Novembru 2018 fl-4:30 pm fil-Kamra tal-Kumitati fil-Parlament b'din l-aġenda:-

Konferma tal-Minuti; u

Diskussjoni ġenerali dwar ir-Rapport maħruġ mill-Awtorità tal-Ambjent u r-Riżorsi intitolat "State of the Environment Report 2018" (Kont.).

KUMITAT GĦALL-KONSIDERAZZJONI TA' ABBOZZI TA' LIĠI

Abbozz Nru 47 – Abbozz ta' Liġi li jemenda l-Kodiċi Ċivili u l-Kodiċi Kriminali – Onor. Claudio Grech.

Abbozz Nru 5 - Abbozz ta' Liġi biex jemenda Diversi Liġijiet (Riforma dwar il-Pensjonijiet) - Ministru għall-Ekonomija, Investiment u Negozji Żgħar.

12 ta' Novembru 2018 SKRIVAN TAL-KAMRA